Библија (Бакотић) : Павлова посланица Титу


Глава 1.
1 Павле, служитељ Божји и апостол Исуса Христа по вери изабраних Божјих и по познању истине, која је према побожности,

2 а по нади вечнога живота, који од времена најисконијих обећа Бог који не лаже,

3 и који јави у своје време реч своју проповедањем које је мени поверено по заповести Бога, Спаситеља нашега,

4 Титу, правоме сину по вери нашој заједничкој: Милост, милосрђе и мир теби од Бога Оца и Господа Исуса Христа, Спаситеља нашега!

5 Оставих те у Криту да уредиш оно што је недовршено и да постављаш по свим градовима старешине, као што ти наредих,

6 ако се нађе неко беспрекоран, једне жене муж и који има децу верну, коју не коре за блуд или непокорност.

7 Јер епископ треба да је беспрекоран као Божји настојник, да није осоран ни гневљив, ни подан вину, ни насилан, ни лаком на неисправан добитак,

8 него гостољубив, пријатељ добрих људи, умерен, праведан, свет, трезвен,

9 који се верно држи речи по науци, да буде способан и световати према здравој науци и побијати противнике.

10 Јер има много непослушних, празноговорљивих и умом преварних, особито међу обрезаним,

11 којима треба затворити уста. Они целе куће изопачују учећи што не треба, поганога добитка ради.

12 А рече неко од њих, пророк њихов: "Крићани свагда лажљиви, зле животиње, троми трбуси."

13 Сведочанство је ово истинито. Зато их карај без штедења, да добију здраву веру,

14 и да не слушају јудејска наклапања, ни заповести људи који се одвраћају од истине.

15 Чистима је све чисто, а поганима и невернима ништа није чисто, а опогањени су им и ум и савест.

16 Говоре да познају Бога, а делима га одричу, јер су мрски и непослушни и ни за какво добро дело способни.

Глава 2.
1 А ти говори оно што је у складу са здравом науком.

2 Реци да старци треба да буду трезвени, честити, умерени, здрави у вери, у љубави, у трпљењу.

3 Реци да старе жене такође треба да живе као што се пристоји светима, да не буду опадљиве, да се не подају вину, да уче добру,

4 да би научиле младе да љубе своје мужеве и своју децу,

5 да буду уздржљиве, чисте, кућанице, добре, тихе, покорне својим мужевима, да се не хули на реч Божју.

6 Тако и младим људима препоручи да буду умерени,

7 а у свему буди им сам ти пример добрих дела, дајући науку чисту, достојанствену, непокварену.

8 Реч твоја нек буде здрава, незазорна, да се противник посрами, не имајући ништа зла говорити на нас.

9 Слугама препоручи да слушају своје господаре, да им буду угодни у свему, и да им не противрече.

10 Да их не проневере, него у свему да им буду верни, да би у свему учинили част науци Бога, Спаситеља нашега.

11 Јер се показа милост Божја, која је извор спасења за све људе.

12 Она нас учи да се одрекнемо бездушности и жудњи овога света и да паметно, праведно, побожно поживимо на овоме свету,

13 очекујући блажену наду и појављење славе великога Бога и Спаситеља нашега Исуса Христа,

14 који је дао себе за нас, да нас избави од сваке бездушности, и да припреми себи народ очишћен преко њега и реван за добра дела.

15 Ово говори и саветуј и карај са пуном влашћу! Да те нико не омаловажава.

Глава 3.
1 Опомињи их да буду покорни поглаварима и властима, да буду послушни и готови за свако добро дело.

2 Никога нека да не опадају, да буду мирољубиви и уздржљиви, и добри према свим људима.

3 Јер и ми бејасмо негда неразумни и непокорни и застрањени, подложни свим жудњама и страстима, живећи у пакости и зависти, мрски другима и мрзећи се узајамно.

4 Али кад се показа милост Бога, Спаситеља нашега, и љубав његова према људима,

5 он нас спасе, не због дела праведних, која бисмо ми учинили, него по своме милосрђу, и то крштењем препорођења и обновљењем по Духу Светоме,

6 кога изли на нас обилно по Исусу Христу, Спаситељу нашему,

7 да, оправдани милошћу његовом, постанемо у нади наследници вечнога живота.

8 Истинита је ова реч и ја хоћу да ти то посведочиш, да они који су веровали у Бога настоје да чине добра дела. То је оно што је добро и људима корисно.

9 А лудих запиткивања и родослова и свађа и препирања о закону клони се, јер је то некорисно и празно.

10 Човека који изазива раздор, по првом и другом световању одбиј од себе,

11 знајући да се такав човек изопачио и греши, и да је сам себе осудио.

12 Кад пошљем к теби Артема или Тихика, хитај да дођеш к мени у Никопољ, јер сам намислио да онде зимујем.

13 Зину правника и Апола лепо опреми, да имају све што им треба.

14 Али и наши нека се уче напредовати у добрим делима, па да помогну где треба и да не остану бесплодни.

15 Поздрављају те сви који су са мном. Поздрави све који нас љубе у вери. Милост са свима вама!